Paraopeba

Paraopeba () – upė Brazilijoje, Minas Žeraiso valstijoje; dešinysis San Fransisko intakas. Prasideda Moedos kalnagūbryje, Brazilijos plokščiakalnyje, 1070 m aukštyje, į pietus nuo Belo Horizontės. Vinguriuoja plokščiakalniu į šiaurės vakarus. Įteka į San Fransiską (Tres Marijaso tvenkinį) Felislandijos apylinkėse.

Didesni intakai: Makauba, Mansas (kairieji).

Upės pavadinimas tupių kalba reiškia „ilga upė“ (pará + popeba).NAVARRO, E. A. Dicionário de tupi antigo: a língua indígena clássica do Brasil. São Paulo. Global. 2013. p. 591. Paraopebos aukštupio baseinas tankiai gyvenamas: didžiausi miestai prie upės – Mario Kamposas, San Žuakin de Bikasas, Žuatuba. Žemupyje sudarytas tvenkinys.

2019 m. sausio 25 d. Brumadinijos apylinkėse pralūžus geležies rūdos kasyklos užtvankai į Paraopebą pateko daug sunkiųjų metalų teršalų. Pakilus vandens lygiui, upė užliejo pakrančių gyvenvietes.Ten towns hit by river pollution from Brazil dam disaster, France 24

 Šaltiniai 

Kategorija:Brazilijos upės